**Tereza Sedláková** (\* 30. máj 1997, Pezinok) je slovenská profesionálna basketbalistka, hrávajúca na pozícii pivotky. V súčanosti pôsobí v španielskej Liga Femenina Challenge v tíme Club Deportivo La Salle Melilla a v slovenskej reprezentácii.

Životopis
---------

### Mladosť a univerzitná kariéra

Sedláková pochádza z Pezinku, je dcéra Justina Sedláka a Ľubice Sedlákovej. Jej otec Justín je bývalý reprezentant v basketbale, olympionik, bronzový medailista z Majstrovstvá Európy v basketbale mužov 1981 aj bývalý tréner slovenskej mužskej reprezentácie či asistent pri ženskej reprezentácii, v súčasnosti poslanec NR SR. Jej brat Justin rovnako hral basketbal, v rokoch 2006 – 2009 hral americkú univerzitnú súťaž.

Basketbalovo vyrastala v klube BK Petržalka, kde pôsobila v kadetských a juniorských kategóriách min. v rokoch 2013 – 2015. V sezóne 2014/15 hrala za Petržalku tiež spojenú rakúsko-slovenskú ligu (ASWBL).

Vo veku 18 rokov sa Sedláková rozhodla odísť študovať do USA na Florida Institute of Technology, kde v rokoch 2015 – 2019 študovala a tiež hrala za univerzitný tím Florida Panthers. V sezóne 2015/16 hrala v 25 zápasoch (3x v základnej zostave) a zaznamenala priemer 3,9 bodu a 2,2 doskoku na zápas. V sezóne 2016/17 odohrala 28 zápasov s priemerom 7,1 bodu a 5,0 doskoku na zápas. V sezóne 2017/18 odohrala 27 zápasov s priemerom 7,3 bodu a 4,1 doskoku na zápas. V záverečnej sezóne v USA odohrala 28 zápasov (z toho 19-krát ako hráčka začínajúca hru) a dosahovala priemer 10,5 bodu a 5,6 doskoku na zápas. V roku 2019 sa stala športovkyňou roka Florida Tech v basketbale.

### Profesionálna basketbalová kariéra (od 2019)

Po skončení štúdia získala v roku 2019 prvý profesionálny angažmán v tíme Nottingham Wildcats. Za Nottingham hrala v sezóne 2019 – 2020 britskú ženskú basketbalovú ligu (WBBL) a dosahovala priemer 6 bodov, 6 doskokov a 37,5 % streleckej úspešnosti. Počas hrania WBBL študovala na univerzite Nottingham Trent University a hrala tiež za univerzitný tím, popri štúdiu odboru International Development.

V auguste 2020 Sedláková prestúpila do tretej španielskej ligy do klubu A. D. Cortegada. Za Cortegadu odohrala dve sezóny. V sezóne 2022/23 hrala rovnako v Lige Femenina 2, v klube Club Deportivo Talent Tirso Incentro.

V lete 2023 prestúpila do klubu druhej najvyššej španielskej súťaže, Club Deportivo La Salle Melilla, hrajúceho v španielskej enkláve na africkom pobreží, Melilla. V sezóne nastupuje v základnej zostave tímu a má priemer 10,4 bodu a 6,1 doskoku na zápas.

### Reprezentačná kariéra

#### Mládežnícke a juniorské pôsobenie

Sedláková je mládežníckou aj seniorskou reprezentantkou Slovenska v basketbale. Za SR hrala v kategóriách U16, U18 aj U20. Bola súčasťou tímu na Letnom olympijskom festivale mládeže 2013 v Utrechte. Rovnako reprezentovala Slovensko na Majstrovstvách Európy do 16 rokov v roku 2013, kde zaznamenala v 6 hrách priemer 0,8 bodu a 2 doskoky na zápas. V roku 2014 hrala za Slovensko na Majstrovstvá sveta v basketbale žien do 17 rokov 2014 v Česku, v siedmich zápasoch zaznamenala priemer 5,4 bodu, 6,4 doskoku a 1 asistenciu na zápas. V roku 2015 hrala za reprezentáciu do 18 rokov na Majstrovstvách Európy do 18 rokov (B-divízia) v Bukurešti, kde Slovenky získali zlaté medaily a postúpili opäť do elitnej divízie. V ôsmich zápasov mala Sedláková 9,3 bodu, 7,5 doskoku a 1,8 zisku na zápas.

Finálnou mládežníckou reprezentačnou skúsenosťou pre Sedlákovú bolo pôsobenie v reprezentácii do 20 rokov v rokoch 2016 a 2017. Najprv hrala na šampionáte elitnej divízie v roku 2016 v portugalskom Matosihnos, kde zaznamenala v siedmich hrách priemer 4,6 bodu a 3,1 doskoku na zápas. Keďže Slovenky zostúpili o úroveň nižšie, v roku 2017 Sedláková hrala na ME B-divízie v izraelskom Eilate. Tu zaznamenala v siedmich zápasoch priemer 5,1 bodu a 4 doskoky na zápas, Slovenky skončili strieborné a vrátili sa do elitnej divízie.

#### Seniorská reprezentácia

Do seniorskej reprezentácie bola povolaná už v roku 2019, reprezentačný debut však absolvovala až v roku 2023. V máji 2023 bola nominovaná do výberu Slovenska na majstrovstvá Európy v Slovinsku. Na šampionáte odohrala ako striedajúca hráčka v troch zápasoch iba 7 minút a nezaznamenala bod ani doskok.

V novembri 2023 odohrala Sedláková svoj zatiaľ najúspešnejší reprezentačný zápas, v kvalifikácii na Majstrovstvá Európy v basketbale žien 2025 proti Rumunsku zaznamenala 18 bodov a 7 doskokov.

Referencie
----------

1. 1 2  PROKOP, Tomáš. *Najtalentovanejší bol brat, najslávnejší otec, hovorí debutantka na EuroBaskete Tereza Sedláková - basket.sk* [online]. basket.zoznam.sk, [cit. 2023-11-13]. Dostupné online.
2. ↑   *Florida Tech Panthers* [online]. floridatechsports.com, [cit. 2023-11-13]. Dostupné online.
3. ↑   *Pred záverečným finálovým turnajom M-SR v kategórii kadetiek v Banskej Bystrici* [online]. basketportal.tv, [cit. 2023-11-13]. Dostupné online.
4. ↑   *Slovak Republic | 2014 FIBA U17 World Championship for Women* [online]. archive.fiba.com, [cit. 2023-11-13]. Dostupné online.
5. 1 2   *Tereza Sedláková: Reprezentovať Slovensko je pre mňa radosť* [online]. slovakbasket.sk, [cit. 2023-11-13]. Dostupné online.
6. 1 2 3   *Florida Tech Panthers* [online]. floridatechsports.com, [cit. 2023-11-13]. Dostupné online.
7. ↑  ŽIGO, Martin. Basketbalistka Sedláková sa sťahuje z Floridy do Anglicka. *SME* (Bratislava: Petit Press), 2019-08-18. Dostupné online [cit. 2023-11-13]. ISSN 1335-4418.
8. 1 2 3 4 5 6 7   *Tereza Sedlakova 4 - 1997 - (Slovakia) Tirso Incentro (LF2 ESP) 22/23 Signed* [online]. promosport.ws, [cit. 2023-11-13]. Dostupné online.
9. ↑  Eurobasket. *TEREZA SEDLAKOVA basketball profile Other Teammates Sofie Preetzmann Eva Cases Maria Torreblanca Macarena D'urso Sofie Tryggedsson Ana Garcia Liliane Ikete Laura Fernandez Sarah Imovbioh Paula Garcia Andrea Alcantara Ana Jimenez Nuria Rios Ines Serrano* [online]. basketball.eurobasket.com, [cit. 2023-11-13]. Dostupné online.
10. ↑   *Slovakian Women National Team U20/21 2016* [online]. eurobasket.com, [cit. 2023-11-13]. Dostupné online.
11. ↑  TASR. Basketbalistky SR začnú prípravu v Piešťanoch s 15 hráčkami. *teraz.sk* (Bratislava: TASR), 2023-05-04. Dostupné online [cit. 2023-11-13].
12. ↑   *Tereza SEDLAKOVA* [online]. fiba.basketball, [cit. 2023-11-13]. Dostupné online.
13. ↑   *Romania v Slovakia boxscore - FIBA Women's EuroBasket 2025 Qualifiers - 12 November* [online]. fiba.basketball, [cit. 2023-11-13]. Dostupné online.